Source: https://beta.e-justice.europa.eu/19/HR/national_specialised_courts?CYPRUS&clang=sl
Timestamp: 2019-08-18 16:17:09+00:00
Document Index: 7661282

Matched Legal Cases: ['sodišče ', 'sodišče ', 'sodišče ', 'sodišče ', 'sodišče\n', 'sodišče ', 'sodišče ', 'sodišče ', 'sodišče ', 'sodišče ', 'Sodišče ', 'Sodišče ', 'sodišče ', 'sodišče ', 'sodišče ']

V Republiki Ciper delujejo naslednja specializirana sodišča (Κυπριακή Δημοκρατία): družinsko sodišče (Οικογενειακά Δικαστήρια), delovno sodišče (Δικαστήριο Εργατικών Διαφορών), sodišče za nadzor nad najemninami (Δικαστήριο Ελέγχου Ενοικιάσεων) in vojaško sodišče (Στρατιωτικό Δικαστήριο).
Družinsko sodišče
Družinsko sodišče je izključno pristojno za obravnavanje vlog za razvezo, skrbništvo nad otroki, preživnino in lastniške spore med zakoncema, ki sta člana Grške pravoslavne cerkve.
Če sta stranki v postopku pripadnici drugih verskih skupin na Cipru, tj. Armenske cerkve, maronitov ali Rimskokatoliške cerkve, je za zgoraj navedene zadeve pristojno družinsko sodišče za verske skupine.
Ciper ima tri družinska sodišča, in sicer eno za Nikozijo in Kyrenio, eno za Limassol in Paphos, eno pa za Larnako in Famagusto. Poleg tega deluje še eno družinsko sodišče za verske skupine, ki pokriva celotni Ciper, sedež pa ima v Nikoziji.
Zadeve na družinskem sodišču obravnava en sam sodnik, razen vlog za razvezo, ki jih obravnava senat treh sodnikov.
Delovno sodišče je izključno pristojno za obravnavanje vseh sporov med delodajalci in delojemalci, ki izhajajo iz prekinitve zaposlitve, kot so plačilo nadomestila za nepošteno odpustitev (razen v primeru, ko zahtevani znesek presega višino dvoletne plače in je pristojno okrožno sodišče), plačilo namesto odpovednega roka, odpravnine in zahtevki, ki izhajajo iz pogodbe o zaposlitvi, kot so obračunane in ne plačane plače, letni dopust, trinajsta plača ali nagrade. Pristojno je tudi za obravnavanje vseh civilnih zahtevkov, ki temeljijo na zakonu o zaščiti materinstva (Ο περί Προστασίας της Μητρότητας Νόμος), primerov neenakega obravnavanja in spolnega nadlegovanja na delovnem mestu ter sporov med skladi dodatnega zavarovanja (Ταμεία Πρόνοιας) in njihovimi člani.
Delovno sodišče ima predsednika ali sodnika, ki je član republiške sodniške službe (Δικαστική Υπηρεσία της Δημοκρατίας), in dva prisednika, imenovana na priporočilo organov delodajalcev in delojemalcev. Prisednika imata čisto posvetovalno vlogo.
Trenutno so na Cipru tri delovna sodišča, in sicer v Nikoziji, Limassolu in Larnaki.
Sodišče za nadzor nad najemninami
Sodišče za nadzor nad najemninami je pristojno za obravnavanje zadev glede povrnitve lastništva stavb, danih v najem, določanja pravičnih najemnin ter vseh drugih priložnostnih ali dodatnih zadev.
Vsako sodišče za nadzor nad najemninami (trenutno so tri) ima predsednika, ki je član sodne oblasti, in dva prisednika, ki ju imenujejo združenja najemnikov in najemodajalcev. Prisednika imata čisto posvetovalno vlogo.
Vojaško sodišče je pristojno za obravnavanje kršitev, ki jih je vojaško osebje storilo v nasprotju z vojaškim kazenskim zakonikom (Στρατιωτικός Ποινικός Κώδικας), zakonom o narodni gardi (Ο περί Εθνικής Φρουράς Νόμος), kazenskim zakonikom (Ποινικός Κώδικας) ali katerim koli drugim zakonom, ne glede na to, kakšna kazen je predvidena. Pred vojaškim sodiščem se sodi tudi fizičnim osebam, kadar to predvideva vojaški kazenski zakonik ali kateri koli drug zakon.
Če ima obtoženi čin polkovnika ali višji čin, je vojaško sodišče sestavljeno enako kot porotno sodišče.
Predsednik sodišča je sodnik, ki je član republiške sodniške službe. Člana sodišča sta tudi dva vojaška častnika, ki ju imenuje vrhovni pravosodni svet (Ανώτατο Δικαστικό Συμβούλιο), vendar imata zgolj posvetovalno vlogo.
Zahtevke za razveljavitev upravnih aktov na prvi stopnji obravnava en sodnik vrhovnega sodišča, na pritožbeni pa senat petih sodnikov.
Uradna pravna zbirka podatkov še vedno ne obstaja. Na voljo so številne zasebne pravne zbirke podatkov, od katerih nekatere ponujajo storitve naročnikom, druge pa omogočajo brezplačen dostop.
Vsebujejo informacije o sodbah sodišč in primarni zakonodaji.
Zadnja posodobitev: 23/07/2019